Kommissionens forordning (EF) nr. 396/2002

af 1. marts 2002

om gennemførelsesbestemmelser for de særlige foranstaltninger til fordel for De Kanariske Øer for så vidt angår frugt, grøntsager, planter og blomster

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1454/2001 af 28. juni 2001 om særlige foranstaltninger for visse landbrugsprodukter til fordel for De Kanariske Øer og om ophævelse af forordning (EØF) nr. 1601/92 (Poseican)(1), særlig artikel 9, stk. 2, artikel 10, stk. 5, artikel 11, stk. 2, og artikel 14, stk. 3, og

ud fra følgende betragtninger:

(1) Der bør vedtages gennemførelsesbestemmelser til forordning (EF) nr. 1454/2001, for så vidt angår artikel 9, 10 og 11 vedrørende støtteforanstaltninger til sektoren for frugt, grøntsager, planter og blomster, og artikel 14 vedrørende støtteforanstaltninger til kartoffelproduktionen.

(2) I artikel 14 i forordning (EF) nr. 1454/2001 fastsættes det, at der bevilges hektarstøtte til produktionen af spisekartofler for et dyrket og høstet areal på højst 9000 ha om året. Bestemmelserne for støttetildelingen bør præciseres, og de bør især tilpasses de særlige dyrknings- og vejrforhold, der gør sig gældende for De Kanariske Øer.

(3) I artikel 9 i forordning (EF) nr. 1454/2001 fastsættes det, at der bevilges støtte til afsætningen på det kanariske marked af de i artiklen nævnte produkter. Støtten fastsættes som et fast beløb på grundlag af gennemsnitsværdien af hvert enkelt af de pågældende produkter og inden for rammerne af årlige mængder, der fastsættes for hver produktkategori. Med henblik på gennemførelsen af denne bestemmelse bør der opstilles en liste over støtteberettigede produkter på grundlag af de regionale markeders forsyningsbehov, fastsættes kategorier på grundlag af gennemsnitsværdien af de omfattede produkter, fastsættes en maksimumsmængde for De Kanariske Øer og opstilles bestemmelser for tildeling af støtten.

(4) I denne forbindelse bør de producentorganisationer, der er omhandlet i Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(2), senest ændret ved Kommissionens forordning (EF) nr. 911/2001(3), skilles fra de øvrige producenter med henblik på bevilling af den differentierede støtte.

(5) Med henblik på gennemførelsen af afsætningsstøtten og støtten til finansiering af en økonomisk undersøgelse som fastsat i henholdsvis artikel 10 og 11 i forordning (EF) nr. 1454/2001 bør bestemmelserne i Kommissionens forordning (EF) nr. 2173/92 af 30. juli 1992 om gennemførelsesbestemmelser for de særlige foranstaltninger til fordel for De Kanariske Øer for så vidt angår frugt, grøntsager, planter og blomster(4), som er ophævet ved forordning (EF) nr. 21/2002(5), optages i nærværende forordning, samtidig med at de tilpasses i lyset af de indhøstede erfaringer og de ændringer, der er foretaget i Rådets forordning.

(6) Særlig med henblik på ydelse af afsætningsstøtte i forbindelse med produktionskontrakter, jf. ovennævnte artikel 10, bør der ske en definition af begrebet produktionskontrakter, og det bør fastsættes, hvilket grundlag der skal anvendes ved beregningen af støttebeløbet, som er fastsat til 10 % af værdien af den afsatte produktion, frit leveret til bestemmelsesområdet, og 13 % ved anvendelse af den ovenfor nævnte artikel 10, stk. 4. Endelig bør der fastsættes en fordelingsmekanisme for de støtteberettigede mængder til brug i tilfælde af, at de i denne artikel fastsatte lofter overskrides.

(7) Der bør fastsættes særlige bestemmelser for at sikre, at de fastsatte mængder kontrolleres, og at de fastsatte betingelser for tildeling af støtten overholdes. Med henblik herpå synes godkendelse af distributionsvirksomheder, restauratører, institutioner og virksomheder inden for levnedsmiddelindustrien, forudsat at de forpligter sig til at følge visse regler, at være en måde at sikre en tilfredsstillende forvaltning af den støtte, der ydes til afsætning på lokalt plan. Der bør desuden i et afsluttende kapitel fastsættes en række generelle bestemmelser for alle disse foranstaltninger, f.eks. vedrørende kontrol og kommunikation.

(8) For at undgå afbrydelser i ordningerne vedrørende støtte til produktionen af kartofler, støtte til afsætning uden for Fællesskabet og finansiering af den økonomiske undersøgelse skal bestemmelserne i afsnit I, III og IV i nærværende forordning anvendes fra den 1. januar 2002.

(9) Der er ikke i forbindelse med fællesmødet for Forvaltningskomitéerne for Friske Frugter og Grøntsager, Forarbejdede Frugter og Grøntsager, Humle og Levende Planter og Blomsterdyrkningens Produkter blevet afsagt udtalelse inden for den fastsatte frist -

UDSTEDT FØLGENDE FORORDNING:

AFSNIT I

Produktion af kartofler

Artikel 1

1. Der ydes støtte til dyrkningen af spisekartofler henhørende under KN-kode 0701 90 50 og 0701 90 90, jf. artikel 14 i forordning (EF) nr. 1454/2001, for arealer:

a) som er udlagt med kartofler, og hvor det normale dyrkningsarbejde er blevet udført

b) hvortil der er søgt om støtte i overensstemmelse med artikel 2; en sådan ansøgning er samtidig en anmeldelse af det dyrkede areal.

2. Støtten kan ydes to gange om året for samme areal.

3. Med henblik på kontrollen af, om loftet for maksimumsarealet overholdes, jf. artikel 14 i forordning (EF) nr. 1454/2001, i forbindelse med udbetaling af dyrkningsstøtte til det samme areal to gange inden for det samme år, multipliceres det pågældende areal med en faktor på 2.

Når de arealer, hvortil der søges om støtte, er større end det højest tilladte areal, jf. artikel 14 i forordning (EF) nr. 1454/2001, beregnes støtten til de producenter, der søger om støtte, som en pro rata-andel af de arealer, der er angivet i støtteansøgningen.

4. I tilfælde, hvor afgrøden ikke er færdigudviklet, kan de spanske myndigheder med henvisning til force majeure eller naturkatastrofer med væsentlig betydning for det areal, som anmelderen dyrker, beslutte, at retten til støtte stadig foreligger.

Force majeure og naturkatastrofer meddeles senest fem arbejdsdage efter deres indtræden til den ansvarlige spanske myndighed. Senest en måned efter meddelelsen heraf skal der fremlægges bevis herfor.

Spanien giver straks Kommissionen meddelelse om de tilfælde af force majeure og naturkatastrofer, som det har anerkendt, og som berettiger til, at retten til støtte fastholdes.

Artikel 2

1. Alle berørte producenter indgiver en støtteansøgning til de ansvarlige myndigheder inden en bestemt dato, som fastsættes af de ansvarlige myndigheder. Denne dato fastsættes under hensyntagen til, at det er nødvendigt at foretage kontrol på stedet.

2. Støtteansøgningen skal mindst indeholde følgende oplysninger:

- ansøgerens fulde navn og adresse

- de dyrkede arealer angivet i hektar og ar og disse arealers matrikelnumre eller en angivelse, som det organ, der har fået overdraget kontrollen med arealerne, anerkender som ligestillet hermed.

AFSNIT II

Lokal afsætning

Artikel 3

1. Listen over de støtteberettigede produkter, jf. artikel 9 i forordning (EF) nr. 1454/2001, som er opdelt efter kategori, er fastsat i bilag I, kolonne II, for frugt og grøntsager og bilag II, kolonne II, for blomster og levende planter.

2. Produkterne skal være omfattet af leveringskontrakter, jf. artikel 4, og opfylde de normer, der er fastsat i henhold til afsnit I i forordning (EF) nr. 2200/96, for så vidt angår frugt og grøntsager, og i henhold til Rådets forordning (EØF) nr. 316/68(6) om fastsættelse af kvalitetsnormer for friske afskårne blomster og frisk løvværk, eller hvis sådanne ikke findes, skal de svare til de specifikationer, der er anført i leveringskontrakterne.

3. Støtten udbetales for højst de årlige mængder, der er fastsat i kolonne III i bilag I og II, pr. produktkategori.

4. Støttebeløbene for de enkelte produktkategorier er anført i kolonne IV og V i bilag I og II. De beløb, der er angivet i kolonne V, gælder for alle produkter for de producentorganisationer, der er godkendt i henhold til artikel 11 og 14 i forordning (EF) nr. 2200/96, og de beløb, der er angivet i kolonne IV gælder for øvrige producenter, enten individuelle producenter eller producentsammenslutninger.

Artikel 4

1. De leveringskontrakter, der omhandles i artikel 9, stk. 1, i forordning (EF) nr. 1454/2001, indgås mellem på den ene side producenter, individuelle producenter eller producentsammenslutninger og -organisationer, og på den anden side en godkendt erhvervsdrivende, jf. artikel 5.

2. I kontrakterne anføres bl.a.:

a) de kontraherende parters firmanavn

b) de berørte produkters præcise betegnelse

c) de samlede mængder, der skal leveres, og en foreløbig leveringsplan

d) referenceoplysninger og arealstørrelse for de parceller, hvor de støtteberettigede produkter dyrkes, samt navn og adresse på de berørte producenter

e) forpligtelsens varighed

f) emballeringsmåde og oplysninger om transporten (betingelser og omkostninger)

g) nøjagtigt leveringstrin.

3. Kontrahenterne kan ved hjælp af et tillæg til kontrakten hæve de oprindeligt anførte mængder med højst 30 %.

4. Kontrakter og tillæg hertil undertegnes mindst ti dage før starten på leveringerne og inden en bestemt dato, som fastsættes af de ansvarlige myndigheder, eventuelt forskellig for hvert produkt.

5. De ansvarlige myndigheder kan vedtage supplerende kontraktbestemmelser, bl.a. vedrørende godtgørelse i tilfælde af manglende overholdelse af kontraktforpligtelser eller fastsættelse af en minimumsmængde for hver kontrakt.

Artikel 5

1. Erhvervsdrivende inden for engros- og detailhandel med fødevarer og restaurationsbranchen samt institutioner og levnedsmiddelvirksomheder, der ønsker at deltage i støtteordningen, indsender en godkendelsesansøgning til et organ, som udpeges af de ansvarlige myndigheder, inden en bestemt dato, som fastsættes af nævnte myndigheder.

Organet opstiller godkendelsesbetingelserne og offentliggør en gang om året en liste over de godkendte erhvervsdrivende mindst en måned før fristen for undertegnelse af kontrakter.

2. De godkendte erhvervsdrivende forpligter sig bl.a. til:

a) udelukkende at afsætte eller forarbejde de produkter, der omfattes af leveringskontrakterne, på De Kanariske Øer

b) at føre et særligt regnskab for gennemførelsen af leveringskontrakterne

c) efter de ansvarlige organers anmodning at fremsende alle bilag og dokumenter vedrørende gennemførelsen af kontrakterne og overholdelsen af de forpligtelser, der er indgået efter nærværende forordning.

Artikel 6

Individuelle producenter, producentsammenslutninger og producentorganisationer, der ønsker at deltage i støtteordningen, indsender en erklæring vedlagt en kopi af den i artikel 4 nævnte kontrakt til de ansvarlige myndigheder inden en bestemt dato, som fastsættes af nævnte myndigheder.

Artikel 7

1. Når det på grundlag af de indberetninger, der finder sted i henhold til artikel 6, må formodes, at de i artikel 3, stk. 3, nævnte mængder overskrides, fastsætter de ansvarlige myndigheder en foreløbig reduktionskoefficient, som anvendes på alle støtteansøgninger vedrørende den pågældende kategori, og giver de berørte parter meddelelse herom. Denne koefficient, som er lig med forholdet mellem de mængder, der er angivet i kolonne III i bilag I og II, og de mængder, der er indgået kontrakt for, forhøjet med eventuelle tillæg, fastsættes inden den første tildeling af støtte og senest en måned efter den tidsfrist, der fastsættes i overensstemmelse med artikel 4, stk. 3.

2. Ved anvendelse af stk. 1 fastsætter de ansvarlige myndigheder ved udgangen af produktionsåret den endelige reduktionskoefficient, som skal anvendes på alle støtteansøgninger inden for den berørte kategori, som er indkommet i løbet af produktionsåret.

AFSNIT III

Afsætning uden for De Kanariske Øer

Artikel 8

1. Med henblik på anvendelse af artikel 10 i forordning (EF) nr. 1454/2001 forstås ved "produktionskontrakt" en kontrakt, hvorved en erhvervsdrivende, en fysisk eller juridisk person, der er etableret i den øvrige del af Fællesskabet, forpligter sig til inden begyndelsen af perioden for afsætning af det eller de pågældende produkter at købe hele eller en del af produktionen af en individuel producent eller en producentorganisation med henblik på at afsætte den uden for De Kanariske Øer.

2. En erhvervsdrivende, der agter at indgive en støtteansøgning, sender de ansvarlige spanske organer produktionskontrakten inden begyndelsen af afsætningsperioden for det eller de pågældende produkter. Kontrakten indeholder mindst følgende oplysninger:

a) de kontraherende parters firmanavn og deres etableringssted

b) de berørte produkters præcise betegnelse

c) de samlede mængder, der skal leveres, og en foreløbig leveringsplan

d) referenceoplysninger og arealstørrelse for de parceller, hvor de støtteberettigede produkter dyrkes, samt i forbindelse med producentorganisationer navn og adresse på hver enkelt producent

e) forpligtelsens varighed

f) emballeringsmåde og oplysninger om transporten (betingelser og omkostninger)

g) nøjagtigt leveringstrin.

3. De ansvarlige organer undersøger, om kontrakterne er i overensstemmelse med bestemmelserne i artikel 10 i forordning (EF) nr. 1454/2001 og bestemmelserne i nærværende forordning. De sikrer sig især, at kontrakterne indeholder alle de i stk. 2 nævnte oplysninger. De underretter den erhvervsdrivende om eventuel anvendelse af stk. 6.

4. I forbindelse med andre produkter end tomater og ved fastlæggelsen af støttebeløbet evalueres værdien af den afsatte produktion, frit leveret bestemmelsessted, på grundlag af produktionskontrakten, de specifikke transportdokumenter og alle de bilag, der fremlægges til underbygning af betalingsansøgningen.

Den værdi af den afsatte produktion, der skal lægges til grund, er værdien af produktionen frit leveret i den første indladningshavn eller -lufthavn.

De ansvarlige myndigheder kan anmode om alle oplysninger og supplerende bilag, der er relevante for fastlæggelsen af støttebeløbet.

5. Støtteansøgningen indgives af køberen, som har skrevet under på, at han forpligter sig til at afsætte produktet.

6. Når de mængder, hvortil der søges om støtte, overskrider grænsen på 300000 t for tomater henhørende under KN-kode 0702 eller 10000 t for de øvrige produkter, som er fastsat i artikel 10, stk. 2, i forordning (EF) nr. 1454/2001, fastsætter de ansvarlige myndigheder en ensartet reduktionskoefficient, som skal anvendes på alle støtteansøgninger for de pågældende produkter.

7. Det støttesupplement, der er fastsat i artikel 10, stk. 4, i forordning (EF) nr. 1454/2001, udbetales mod fremlæggelse af de forpligtelser, som parterne har indgået, om i en periode på mindst tre år at sammenlægge den viden og knowhow, der er nødvendig for gennemførelsen af den fælles virksomhed. Disse forpligtelser indeholder en klausul om forbud mod opsigelse af aftalen inden afslutningen af nævnte periode på tre år.

Ved brud på nævnte forpligtelser kan køberen ikke indgive en støtteansøgning for det pågældende produktionsår.

AFSNIT IV

Undersøgelse vedrørende frugt og grøntsager

Artikel 9

1. Arbejdet med at gennemføre den i artikel 11 i forordning (EF) nr. 1454/2001 fastsatte undersøgelse tildeles gennem en udbudsprocedure under de kompetente myndigheders ansvar.

2. Udkastet til udbud, inklusive udbudsbetingelserne, fremsendes til Kommissionen af de ansvarlige organer. Kommissionen fremsætter eventuelt bemærkninger hertil inden for en frist på en måned efter modtagelsen af dette materiale.

3. De ansvarlige organer sender den endelige undersøgelse til Kommissionen. Den fremsætter eventuelt bemærkninger hertil inden for en frist på 45 dage efter modtagelsen af undersøgelsen.

4. Udbetaling af Fællesskabets finansielle bidrag sker på betingelse af:

- at ovennævnte artikel 11 og udbudsbetingelserne er blevet overholdt, og at de fremsatte bemærkninger er blevet fulgt, og

- at de spanske myndigheder har betalt deres andel.

AFSNIT V

Almindelige bestemmelser

Artikel 10

1. Produktionsåret strækker sig fra den 1. januar til den 31. december.

2. Ansøgningerne om støtte indgives til de organer, som de spanske myndigheder har udpeget, ved hjælp af standardformularer udarbejdet af disse myndigheder og inden for perioder fastsat af samme myndigheder.

3. Ansøgninger om afsætningsstøtte vedlægges regninger og andre former for bilag vedrørende de gennemførte foranstaltninger, bl.a. referenceoplysninger om leverings- og produktionskontrakter.

4. Når de ansvarlige organer har kontrolleret støtteansøgningerne og de vedlagte bilag udbetaler de støtten, som fastsættes i overensstemmelse med nærværende forordning, senest tre måneder efter fristen for indgivelse af ansøgninger.

5. Senest 15 arbejdsdage efter modtagelsen af den i afsnit II fastsatte støtte udbetaler producentorganisationerne hele det modtagne beløb til deres medlemmer enten ved bank- eller girooverførsel.

Artikel 11

Spanien sender Kommissionen senest:

a) den 31. maj en rapport om gennemførelsen af de foranstaltninger, der er fastsat i denne forordning, for det foregående produktionsår; rapporten skal bl.a. indeholde oplysninger om:

- det areal, hvortil der er ydet støtte i henhold til afsnit I

- de mængder, hvortil der er ydet støtte i henhold til afsnit II, opdelt efter støttebeløb og de i bilag I og II opførte produkter

- de mængder, hvortil der er ydet støtte og supplerende støtte i henhold til afsnit III, opdelt efter produkt og værdi, jf. artikel 8, stk. 4, andet afsnit

b) den 31. maj de foreløbige oplysninger om, hvor store mængder der er indgået kontrakt for i indeværende år, opdelt efter kategori eller produkt

c) en måned efter deres offentliggørelse de bestemmelser, der er vedtaget med henblik på anvendelse af denne forordning.

Artikel 12

1. De nationale myndigheder træffer alle nødvendige foranstaltninger for at sikre, at betingelserne overholdes for bevillingen af den støtte, der er fastsat i artikel 9, 10 og 14 i forordning (EF) nr. 1454/2001.

2. Kontrollen gennemføres i form af administrativ kontrol og kontrol på stedet. Den administrative kontrol er udtømmende og omfatter krydskontrol med bl.a. oplysningerne i det integrerede forvaltnings- og kontrolsystem.

På grundlag af en risikoanalyse gennemfører de nationale myndigheder stikprøvekontrol på stedet af et antal ansøgninger om afsætningsstøtte, der i forbindelse med den i artikel 9 og 10 omtalte afsætningsstøtte repræsenterer mindst 10 % af mængderne, 5 % af arealerne og 5 % af producenterne, og i forbindelse med den i artikel 14 omtalte støtte til produktion af kartofler repræsenterer mindst 5 % af arealerne og 5 % af støttemodtagerne.

De nationale myndigheder inddrager godkendelsen, jf. artikel 5, når de betingelser, der ligger til grund for godkendelsen, ikke er opfyldt. De kan suspendere udbetalingen af støtten i et produktionsår eller mere, afhængigt af uregelmæssighedernes alvor.

3. Er en støtte udbetalt uretmæssigt, inddriver de ansvarlige organer de udbetalte beløb, forhøjet med renter beregnet for perioden mellem udbetalingen og modtagerens tilbagebetaling af den uretmæssigt udbetalte støtte.

Skyldes det uretmæssige beløb urigtige erklæringer, urigtige dokumenter eller en alvorlig forsømmelse fra støttemodtagerens side, pålægges der en straf lig med det uretmæssige beløb, forhøjet med en rente, der er beregnet efter foregående afsnit.

Rentesatsen er den sats, som Den Europæiske Centralbank anvender ved sine vigtigste refinansieringstransaktioner, og som offentliggøres i De Europæiske Fællesskabers Tidende, C-udgaven, og som gælder på datoen for den uretmæssige udbetaling, forhøjet med tre procentpoint.

4. De inddrevne beløb indbetales til de udbetalende organer, der trækker dem fra de udgifter, som Den Europæiske Udviklings- og Garantifond for Landbruget finansierer.

AFSNIT VI

Afsluttende bestemmelser

Artikel 13

Denne forordning træder i kraft på dagen for offentliggørelsen i De Europæiske Fællesskabers Tidende.

Afsnit I, III og IV anvendes fra den 1. januar 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 1. marts 2002.

På Kommissionens vegne

Franz Fischler

Medlem af Kommissionen

(1) EFT L 198 af 21.7.2001, s. 45.

(2) EFT L 297 af 21.11.1996, s. 1.

(3) EFT L 129 af 11.5.2001, s. 3.

(4) EFT L 217 af 31.7.1992, s. 56.

(5) EFT L 8 af 11.1.2002, s. 15.

(6) EFT L 71 af 21.3.1968, s. 8.

BILAG I

FRUGUT OG GRØNTSAGER

>TABELPOSITION>

BILAG II

BLOMSTER OG LEVENDE PLANTER

>TABELPOSITION>